สังคมข่าวหุ้น
หุ้นไทยวานนี้ (29 พ.ย.) ดัชนี SET Index ปิดตลาด อยู่ที่ …
หุ้นไทยวานนี้ (29 พ.ย.) ดัชนี SET Index ปิดตลาด อยู่ที่ระดับ 1,624.39 จุด ปรับขึ้น 7.48 จุด หรือคิดเป็น 0.46%
30 พ.ย. 2565

หุ้นไทยวานนี้ (29 พ.ย.) ดัชนี SET Index ปิดตลาด อยู่ที่ระดับ 1,624.39 จุด ปรับขึ้น 7.48 จุด หรือคิดเป็น 0.46% มูลค่าซื้อขายรวมทั้งสิ้น 57,772 ล้านบาท เคลื่อนไหวอยู่ในช่วง 1,613.87-1,625.67 จุด โดยหลักทรัพย์ที่มีมูลค่าซื้อขายสูงสุด ได้แก่ AURA, PTTEP และ CPALL
จับตาประชุม กนง.วันนี้ โบรกเกอร์คาดมีแนวโน้มปรับขึ้นดอกเบี้ยอีก 0.25% เป็น 1.25% ส่งผลบวกหุ้นกลุ่มธนาคาร แนะ KTB-TTB หุ้นเด่น ให้ราคาเหมาะสม KTB ที่ 19-22 บาท และ TTB ที่ 1.34-1.59 บาท
บล.โกลเบล็ก (GBS) ประเมินหุ้นไทยสัปดาห์นี้ Sideway Down จากตัวเลขผู้ติดเชื้อโควิด-19 ที่เพิ่มขึ้นในหลายพื้นที่บวกกับตัวเลขส่งออกที่มีโอกาสติดลบใน Q4/2565 และในปีหน้าส่งออกคาดจะขยายตัวลดลงเหลือ 2-3% เซ่นพิษเศรษฐกิจโลกชะลอ เงินเฟ้อพุ่ง ค่าเงินบาทผันผวน แนะจับตาเฟดขึ้นดอกเบี้ยในการประชุม ธ.ค.นี้ จึงให้กรอบการเคลื่อนไหวของดัชนี 1,600-1,640 จุดพร้อมแนะกลยุทธ์ลงทุนในหุ้นได้โควิด-19 ชู BCH-CHG-EKH-THG-WPH น่าลงทุน
ประเดิมเทรดวันแรกอย่างสวยงามสำหรับ บมจ.ออโรร่า ดีไซน์ (AURA) ปิดเทรดด้วยราคา 14.70 บาท สูงกว่าราคาขาย IPO ที่ 34.86% บล.แลนด์ แอนด์ เฮ้าส์ คาดกำไรปี 2565 เติบโต 23.8% และสูงต่อเนื่อง อีก 40.8% ในปี 2566 บริษัทมีความสามารถทำกำไรในทุกช่วงการเปลี่ยนแปลงของราคาทอง พร้อมให้ราคาเป้าหมายปี 2566 ที่ 13.30 บาท
เป็นประเด็นที่หลายฝ่ายอาจไม่เห็นด้วยนัก ที่ล่าสุด ครม.ไฟเขียวเก็บภาษีขายหุ้น ส่งให้กฤษฎีกาพิจารณาก่อนบังคับใช้ ระบุปีแรกจัดเก็บในอัตรา 0.055% ก่อนขึ้นเป็น 0.1% ตั้งแต่ 1 ม.ค. 2567 “รมว.คลัง” เชื่อรายย่อยกระทบไม่มาก แต่ทำต้นทุนธุรกรรมใน ตลท.สูงขึ้น ด้านโบรกฯ มองจัดเก็บภาษีขายหุ้นปีหน้ายังไม่ใช่เวลาที่เหมาะสม เสี่ยงทำวอลุ่ม-P/E หด ทำเอกชนชะลอนำบริษัทเข้าตลาดหุ้น เอสเอ็มอี-สตาร์ตอัพกระทบไปด้วย
บมจ.สตาร์ มันนี่ (SM) เคาะราคาขายไอพีโอ (IPO) หุ้นละ 2.04 บาท เปิดจองซื้อ 8, 9 และ 13 ธ.ค.นี้ ระดมทุน 612 ล้านบาท เร่งขยายสาขากลุ่มลูกค้าภาคตะวันออก ปักธงเทรด SET 20 ธ.ค. 2565
บมจ.ไมเนอร์ อินเตอร์เนชั่นแนล (MINT) แจ้งตลาดหลักทรัพย์ฯ ว่า คณะกรรมการบริษัทได้มีมติอนุมัติเปลี่ยนแปลงนโยบายการจ่ายเงินปันผลใหม่ เป็นไม่น้อยกว่า 30% ของกำไรสุทธิจากการดำเนินงานตามงบการเงินรวมในแต่ละปี หลังหักทุนสำรองตามกฎหมาย และทุนสำรองอื่น ๆ โดยการจ่ายเงินปันผลจะพิจารณาจากปัจจัยต่าง ๆ ที่เกี่ยวข้อง เช่น ผลประกอบการของบริษัท สภาพคล่อง แผนการลงทุน การขยายธุรกิจ และการดำรงสถานะทางการเงิน ทั้งนี้อยู่ภายใต้การประกาศของคณะกรรมการบริษัทเพื่อประโยชน์สูงสุดของผู้ถือหุ้น
บมจ.ไทยฟู้ดส์ กรุ๊ป (TFG) กางแผนรุกธุรกิจค้าปลีก เล็งขยายสาขาออกต่างจังหวัด ตั้งเป้าสิ้นปี 2566 มีสาขาราว 380-400 สาขา จาก ณ สิ้นปี 2565 คาดที่ 220 สาขา ตั้งเป้าเพิ่มสัดส่วนแตะ 30% ของรายได้รวมในปี 2567 เบื้องต้นคาดทั้งปี 2565 รายได้ราว 4.5 หมื่นล้านบาท ตุนผลิตภัณฑ์หมูรอรับอานิสงส์ราคาเนื้อหมูทรงตัวสูงต่อเนื่องช่วงครึ่งแรกของปี 2566
วันนี้เป็นวันสุดท้ายของการทำงานเดือน พ.ย. ส่วนพรุ่งนี้ก็เป็นเดือนสุดท้ายของปี 2565 แล้ว เจ๊ขอเป็นกำลังใจ และเอาใจช่วยให้นักลงทุนทุกท่านผ่านเดือนสุดท้ายของปีอย่างแฮปปี้นะเจ้าคะ